**------------------------------------------------------------------------------------------------------------------------**

**PÁLYÁZATI KIÍRÁS**

**Zenei program megvalósítása**

**Mindenki szívében van egy dallam!**

A pályázat kódja:

**ZENE-25**

A meghirdetés dátuma: 2025. június 13.

A Belügyminisztérium (a továbbiakban: BM) megbízásából a Társadalmi Esélyteremtési Főigazgatóság (a továbbiakban: TEF) nyílt pályázatot (a továbbiakban: **Pályázati kiírás**) hirdet alapfokú zeneoktatási program megvalósításának támogatására összhangban:

* az államháztartásról szóló 2011. évi CXCV. törvény (a továbbiakban: Áht.);
* az államháztartási törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.);
* az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet;
* Magyarország 2025. évi központi költségvetéséről szóló 2024. évi XC. törvény (a továbbiakban: költségvetési törvény);
* a fejezeti kezelésű előirányzatok felhasználásának rendjéről szóló 13/2020. (V. 5.) BM rendelet;
* a fejezeti és központi kezelésű előirányzatok felhasználásának rendjéről szóló 8/2015. (V. 29.) BM utasítás

vonatkozó rendelkezéseivel.

1. **A Pályázati kiírás célja**

A **Pályázati kiírás** szerinti program küldetése, hogy zenei eszközökkel segítsen a gyerekek és fiatalok szociális problémáin, önismereti és segítő beszélgetésekkel egybekötött csoportos és egyéni zenetanítás, zenekarépítés útján. A pályázatot benyújtó szervezet vállalja, hogy a BM által szervezett programokon, rendezvényeken a gyerekek a megszerzett tudásuk bemutatása céljából esetlegesen részt vehessenek, az ehhez szükséges hozzájárulásokat biztosítja.

**Kiemelt célok:**

* pályázatonként legalább 10 (tíz), maximum 25 (huszonöt) fő 6-16 (hat és tizenhat) év közötti hátrányos helyzetű vagy halmozottan hátrányos helyzetű gyermek részére zenei foglalkozás tartása a rendelkezésre álló hangszerek felhasználásával;
* közösségi élményen keresztül az iskolai lemorzsolódás csökkentése;
* a pályázatban részt vevő gyerekek, fiatalok tanulási képességeinek, koncentrációjának, beilleszkedési képességeinek növelése;
* zenetanítás;
* a célnak megfelelő közösségi tevékenységek és rendezvények lebonyolítása.
1. **Rendelkezésre álló keretösszeg**

A benyújtott pályázatok (a továbbiakban: **Pályázat**) támogatására rendelkezésre álló keretösszeg **200 000 000 Ft, azaz kettőszázmillió forint**, amely Magyarország 2025. évi központi költségvetéséről szóló 2024. évi XC. törvény 1. melléklet XIV. Belügyminisztérium fejezet 20. Fejezeti kezelésű előirányzatok cím 5. Társadalmi felzárkózást segítő programok alcím 1. Roma nemzetiségi szakmai és beruházási támogatások (ÁHT-T: 386328) jogcímcsoport terhére kerül biztosításra.

1. **A támogatás formája és mértéke**
	1. A támogatás formája: vissza nem térítendő támogatás (a továbbiakban: „támogatás”). Amennyiben a nyertes pályázó az általános forgalmi adó (a továbbiakban: ÁFA) levonási joggal rendelkezik, a pályázatra jogszabály alapján levonható ÁFA összegét nem számolhatja el a támogatás terhére. Felhívjuk figyelmét, hogy amennyiben az ÁFA jogszabály alapján levonható, annak összege akkor sem számolható el, ha a nyertes pályázó nem él a levonás, illetve visszaigénylés lehetőségével.
	2. Az elnyerhető támogatás összegének alsó határa **1 500 000 Ft, azaz egymillió-ötszázezer forint**.
	3. Az elnyerhető támogatás összegének felső határa **2 000 000 Ft, azaz kettőmillió forint**.
	4. A támogatás igénybevétele utólagos elszámolás melletti támogatási előleg formájában történik.
	5. Támogatás intenzitása 100%.
	6. A pályázat benyújtásához saját forrás nem szükséges.
	7. A költségvetési támogatás folyósítása egy összegben történik.
	8. A BM a támogatást az igényeltnél alacsonyabb összegben is megállapíthatja. Amennyiben a megítélt támogatás összege a nyertes pályázó által igényelt összegtől kevesebb, a nyertes pályázó a benyújtott költségterv módosítására köteles.
	9. Kizárólag a pályázatban meghatározott célok megvalósítására nyújtható támogatás.
2. **Pályázat benyújtására jogosultak:**
3. Önálló jogi személyiséggel rendelkező bírósági nyilvántartásba vétellel 2023. december 31. napjáig létrejött civil szervezetek, amelyek létesítő okiratában szerepel a kulturális és művészeti tevékenységek folytatása vagy nem formális, informális oktatás, vagy közösségfejlesztés, vagy hagyomány és kultúra ápolása, vagy roma kultúrával, társadalmi képviselettel való foglalkozás;
4. az a települési önkormányzat, amely rendelkezik az egyenlő bánásmódról és az esélyegyenlőség előmozdításáról szóló 2003. évi CXXV. törvény szabályainak megfelelő, hatályos helyi esélyegyenlőségi programmal;
5. roma nemzetiségi önkormányzatok;
6. a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény alapján nyilvántartásba vett egyházak, illetve ezen egyházakhoz tartozó belső egyházi jogi személyek, amelyek saját, önálló bankszámlaszámmal rendelkeznek;

amelyek

* megfelelnek a rendezett munkaügyi kapcsolatok követelményeinek;
* átlátható szervezetnek minősülnek;
* nincs esedékessé vált és meg nem fizetett köztartozásuk.

**FIGYELEM!** Ugyanazon szervezet más központi költségvetési forrásból, azonos célra, azonos időtartamra nézve támogatásban nem részesülhet.

**Pályázat benyújtására nem jogosultak azon szervezetek, amelyek:**

* a Felzárkózó Települések programban megjelölt 300 (háromszáz) településen kívánják megvalósítani a zenei programjaikat és a településen a Magyar Máltai Szeretetszolgálat által a Szimfónia Program megvalósul a támogatási időszak alatt;
* más központi költségvetési forrásból, azonos célra, azonos időtartamra nézve támogatásban részesülnek;
* a korábban elnyert 2020-2023. évi zenei pályázati elszámolásukat nem nyújtották be.

Jelen pályázati kiírás keretében támogatási kérelmet kizárólag Magyarországon székhellyel, vagy az Európai Gazdasági Térség területén székhellyel és Magyarországon fiókteleppel rendelkező szervezetek nyújthatnak be.

1. **A pályázat benyújtásának határideje és megvalósítási időszaka**

A pályázatot az alábbi időponttól lehet benyújtani:

**2025. június 13.**

A pályázat benyújtásának (elektronikus felületen történő véglegesítésének) végső határideje:

**2025. július 14. (hétfő) 16:5959**

A pályázat benyújtásának módját a Pályázati kiírás 8. pontja és a Pályázati útmutató (a továbbiakban: útmutató) 3. pontja tartalmazza.

**FIGYELEM!** Azon pályázatokat, amelyek a fenti határidőig nem kerülnek véglegesítésre, a TEF nem tekinti benyújtott pályázatnak és befogadási ellenőrzésnek sem veti alá.

A Pályázati kiírás keretében támogatott pályázatok megvalósítási időszaka:

**2025. szeptember 1. – 2026. június 30.**

Pénzügyi teljesítés határideje: a megvalósítási időszak utolsó napját követő 30. nap, de legkésőbb **2026. július 31.**

kivételt képez a hangszervásárlás: pénzügyi teljesítési határideje: 2025. december 31.

A Pályázó a megvalósítást saját felelősségére, saját forrásból, a Támogatásról szóló értesítést megelőzően is megkezdheti, de költségelszámolás csak a támogatási időszakon belül keletkezett bizonylatok alapján lehetséges.

1. **Megvalósítással kapcsolatos szakmai elvárások:**
* a Kedvezményezett Pályázatonként minimum 10 (tíz) fő, maximum 25 (huszonöt) fő, 6-16 (hat és tizenhat) év közötti hátrányos helyzetű vagy halmozottan hátrányos helyzetű gyermek, fiatal részére zenei foglalkozást tart;
* a programba bevont gyermekek, fiatalok hátrányos helyzetének, illetve halmozottan hátrányos helyzetének fennállását alátámasztó határozatokat, valamint azok hatályosságát a Kedvezményezett ellenőrzi, azok másolatait a Pályázat teljes időtartama alatt megőrzi a GDPR előírásainak megtartásával, valamint a szakmai és pénzügyi beszámoló részeként a TEF részére benyújtja;
* a Kedvezményezett vállalja, hogy a sikeres megvalósítás érdekében bevonja a programba a kiválasztott gyermekek szüleit és családjait, részükre a Pályázatról tájékoztatást nyújt;
* lemorzsolódás esetén a Kedvezményezett vállalja, hogy a Pályázatában meghatározott létszám utánpótlásáról gondoskodik.
* a Kedvezményezett biztosítja a zenei oktatást végző munkatárs rendelkezésre állását és jelenlétét. Helyszínenként legalább 2 (kettő) munkatárs szükséges, zenét oktató munkatárs (zenetanár, óraadó zenetanár, zenélni tudó helyi segítő, önkéntes) és szociális segítő, aki a gyermekekkel szoros kapcsolatban van, érti és ismeri a helyzetüket, aki segít a felmerülő problémák kezelésében;
* a megvalósítási időszak időtartama kötelezően 10 (tíz) hónap (szeptember 01-június 30-ig), ez alatt folyamatos foglalkozásokat kell biztosítani a programban részt vevők számára;
* havonta minimum 4 (négy) foglalkozás megtartása szükséges (egy foglalkozás időtartama 45 perc);
* a foglalkozási napló készítése, mely tartalmazza az aznapi foglalkozás leírását, a résztvevőket, a foglalkozás időtartamát, amely dokumentáció a szakmai beszámoló részeként benyújtásra kerül.
* a zeneoktatás (hangszeres és zenei ismeretek, hangszerkezelés);
* a Kedvezményezett vállalja a TEF által megvalósított rendezvényen - a meglévő hangszerek használatával - zenei előadás megtartását a programba bevont gyermekekkel
* a pályázati időszak végén zenei előadás megtartása, a program ideje alatt elsajátított tudás bemutatása a meglévő hangszerek használatával;
* a megvásárolt hangszerek a Kedvezményezett tulajdonát képezik, melyek 3 (három) évig nem idegeníthetőek el, továbbá a Kedvezményezett vállalja, hogy legalább 3 (három) évig ugyanezen vagy hasonló program keretében ezen eszközök használatát biztosítja;
* a pályázati felületre felcsatolt munkaterv szerint szükséges a program végrehajtását teljesíteni (a vállalt óraszámok nem csökkenthetők).

Választható, nem kötelező szakmai elemek:

• a foglalkozások ideje alatt uzsonna a gyerekek részére,

• klasszikus zenei koncerten való részvétel,

• zenei oktatási intézménybe történő látogatás, illetve

• egyéb kulturális programon való részvétel.

1. **Elszámolható és el nem számolható költségek**

A Támogatás terhére csak az igazoltan a megvalósított támogatott tevékenységhez kapcsolódó, a támogatási időszakban felmerült és az elszámolási határidő végéig kifizetett, a költségvetésben tervezett költségsoron elszámolható, a költségvetésben megnevezett, felsorolt költségek számolhatóak el.

A Pályázati kiírás keretében kizárólag a nyertes pályázó nevére kiállított, a Támogatói okiratban meghatározott támogatási időszakban keletkezett számlák, bizonylatok számolhatók el. Ennek értelmében csak olyan költséget igazoló bizonylatok fogadhatóak el, amelyeken a teljesítés időpontja a pályázat megvalósítási időszakába esik és a támogatott program megvalósításához közvetlenül kapcsolódik:

* + - a számla teljesítési dátumának meg kell egyeznie a program időpontjával,
		- a számla kiegyenlítését legkésőbb a program megvalósítását követő 30 napon belül szükséges teljesíteni (kifizetni).

A támogatás célja minőségi, hosszú távon használható, a zenekari munkát elősegítő hangszer beszerzése. Kizárólag alapfokú oktatásra szánt, belépő szintű hangszerek (pl. iskolai furulya, egyszerű ritmushangszerek) beszerzése önmagában nem támogatható, kivéve, ha az szakmailag indokolt és zenekari tevékenységhez vagy kifejezetten egyedi művészeti koncepcióhoz kapcsolódik.

A Pályázat 10 (tíz) egymást követő hónap időtartama alatt, az elnyert Támogatás vonatkozásában az alább megnevezett költségek elszámolása lehetséges:

**Hangszerek vásárlása, bérlése, karbantartása, kiegészítők beszerzése (maximum 500 000 Ft):**

* új hangszerek vásárlása, bérlése, (használt hangszerek vásárlása indokolt esetben, pl. nagy értékű hangszer)
* új kiegészítő eszközök vásárlása (a hangszerek tárolását, állapotának megóvását elősegítő eszközök, pl. tok, gitárállvány, illetve a hangszerek megszólaltatásához szükséges eszközök pl. pengető, vonó, vonószőr, gyanta, húr, erősítő kábel, kápó, szordínó, dobverők és egyéb ütők, dobseprű stb., illetve a foglalkozások megtartásához, koncerthez szükséges technikai eszközök beszerzése),
* hangszerek karbantartásának, javításának költsége (javítás, hangolás stb.),
* foglalkozásokhoz szükséges szakmai eszközök költsége (kotta, kottatartó, metronóm, hangoló, hangvilla stb.),
* a célcsoport (gyermekek, fiatalok) részére a programokhoz, zeneelmélet, szolfézs foglalkozásokhoz, képzésekhez szükséges oktatási segédlet, tankönyv beszerzésének költsége.

**Rendszeres foglalkozások megtartása (maximum 1 500 000 Ft):**

* szakmai közreműködők (pl. zenei oktatók, szakmai közreműködők, szociális segítők) tiszteletdíja, megbízási díja és annak járulékai (maximum a foglalkozások megtartására fordítandó összeg 80%-ának erejéig),
* A programban résztvevő gyerekek, közreműködők külső (településen kívüli), a zenei oktatást elősegítő tanulmányi utazási költsége (maximum a foglalkozások megtartására fordítandó összeg 20%-ának erejéig),
* a foglalkozások ideje alatt uzsonna a gyerekek részére (étkezés költsége maximum a foglalkozások megtartására fordítandó összeg 20 %-ának erejéig),
* klasszikus zenei koncerten való részvétel, zenei oktatási intézménybe történő látogatás, illetve egyéb kulturális programon való részvételhez kapcsolódó költségek (belépő, utazási költség),
* a programokhoz, foglalkozásokhoz szükséges kellékek beszerzésének költsége (pl. papír, írószer, kellékek) maximum 50 000 Ft,
* telekommunikációs szolgáltatások (telefon-, internethasználat), postaköltség maximum 30 000 Ft összegben,
* záró előadás költsége (bérleti díj, hang- és fénytechnika, mint vásárolt szolgáltatás) maximum 200 000 Ft összegben,
* reklámköltség (szórólap, plakát) maximum 20 000 Ft összegben,
* fotók, videók készítésének költsége maximum 50 000 Ft összegben,
* fellépő ruházat költsége,
* pályázatírás költsége maximum 50 000 Ft összegben,
* egyéb, a Pályázathoz közvetlenül kapcsolódó költségek.

A Támogatás felhasználásával összefüggő személyi jellegű kifizetések, valamint a 200 000 Ft értékhatárt meghaladó értékű áru, eszköz beszerzése vagy szolgáltatás megrendelése csak a vonatkozó írásban kötött szerződések, elküldött és visszaigazolt megrendelések, vagy megállapodások alapján támogathatóak. Az írásbeli alak megsértésével kötött szerződés teljesítése érdekében történt kifizetés összege a támogatott tevékenység költségei között nem vehető figyelembe.

**A Pályázatra az alábbi kiadások nem számolhatók el:**

* számviteli szolgáltatások és pénzforgalmi szolgáltatások költségei (pl. könyvelési díj, bankköltség),
* szervezői díj, rendezvényszervezői díj,
* zenészek, előadók előadói díja, fellépési díja,
* alapfokú oktatásra szánt, belépő szintű hangszerek (7. pontban leírtak szerint)
* adminisztrációs tevékenység költsége,
* természetbeni juttatások és járulékai,
* energiaital, szeszesital, dohányáru,
* adók módjára behajtható fizetési kötelezettségek (pl. bírságok), késedelmi kamatok,
* regisztrációs díj;
* hiteltörlesztés és hitelkamat;
* a megvalósított tevékenységgel kapcsolatos telefonköltséggel egy számlán számlázott költségek keretében készülék biztosítási díj, eszközvásárlás, mobil parkolás díja, egyéb díjak;
* immateriális javak költségei (pl.: szoftver),
* bérleti díj, közüzemi díj típusú kiadások, épület karbantartások és javítások,
* alvállalkozó bevonásával teljesített szolgáltatás költsége és közvetített szolgáltatás költsége,
* külföldi pénznemben kiállított számla összege,
* külföldi szervezet által kiállított számla összege,
* külsős szervezetnek kifizetett, nem a Pályázat közvetlen megvalósításához kapcsolódó egyéb költség, ami nem illeszkedik szakmailag a pályázati programhoz,
* a Pályázat költségvetésében nem tervezett kiadások.

A pályázó hivatalos képviselője, illetve a támogatott projekt megvalósításába közreműködőként bevont, a hivatalos képviselő által képviselt más civil vagy gazdasági szervezet részére, – jogcímtől függetlenül – a Támogatás terhére nyújtott kifizetések összesen nem haladhatják meg a Támogatás teljes összegének 20%-át.

**FIGYELEM!** Az elszámolás részletes szabályait a Kedvezményezett részére kiállításra kerülő Támogatói okirat (a továbbiakban: Támogatói okirat), és a pályázati útmutató (a továbbiakban: Pályázati útmutató) tartalmazza.

1. **A Pályázatok benyújtásának módja**

Pályázatot kizárólag elektronikusan az Elektronikus Pályázatkezelési és Együttműködési Rendszerben (a továbbiakban: EPER rendszer) lehet benyújtani, magyar nyelven.

**Pályázat benyújtására vonatkozó területi korlátozások**

Egy pályázó szervezet legfeljebb 5 pályázatot nyújthat be. Amennyiben ennél több pályázat kerül benyújtásra, a benyújtás sorrendjében beérkezett első 5 pályázat kerül értékelésre, a többi értékelés nélkül elutasításra kerül.

Egy pályázó településenként (a főváros esetén kerületenként) legfeljebb egy pályázatot nyújthat be. Amennyiben a pályázó több pályázatot nyújt be, az időben elsőként beérkezett pályázat kerül értékelésre, a többi pedig értékelés nélkül elutasításra kerül.

Ha egy településen több pályázat is benyújtásra kerül, akkor a területi elvárások teljesülésének érdekében az alábbi lakosságszám-kategóriák [[1]](#footnote-2) szerint kerül meghatározásra a támogatott pályázatok maximális száma:

* 0-1 999 lakosságszámközötti településen: maximum 1 db
* 2 000-9 999 lakosságszám közötti településen: maximum 2 db
* 10 000-nél magasabb lakosságszámú településen a 2 db pályázaton felül az Értékelő Bizottság a benyújtott pályázatok minősége és a helyi szükségletek alapján további pályázatok támogatásáról dönthet. Ebben az esetben a sorban a legmagasabb értékelést kapott pályázat(ok) támogatására kerülhet sor.

A Pályázat elektronikus benyújtásának egyes lépéseit a felhasználói kézikönyvben leírtak szerint kell elvégezni ([www.tef.gov.hu](http://www.tef.gov.hu) nyitóoldalán letölthető).

***FIGYELEM!***

**Civil szervezet esetén a** pályázatokhoz az alábbi dokumentumok a [www.birosag.hu](http://www.birosag.hu) oldalra való feltöltése, illetve annak igazolása szükséges:

1. utolsó két lezárt üzleti évről szóló **számviteli beszámoló**;
2. ezen beszámolók **letétbehelyezéséről szóló igazolás**.

A fenti a) pont esetén a benyújtás módja: [www.birosag.hu](http://www.birosag.hu) oldalon, a b) pont esetén az EPER-ben a „Kötelező mellékletek” lapfülön levő fájlcsatolón keresztül.

1. **A pályázat befogadása, formai vizsgálata és tartalmi bírálata**

A pályázatokat a TEF ellenőrzi. A benyújtott (véglegesített) pályázatokat az EPER automatikusan iktatja, és pályázati azonosítóval látja el. A befogadási, formai vizsgálat részleteit az útmutató tartalmazza.

Az érvényes pályázatokat a TEF továbbítja az Értékelő Bizottság (a továbbiakban: Bizottság) részére. Az értékelési szempontok az Útmutató 6. pontjában kerülnek rögzítésre.

A benyújtott pályázatokról a Bizottság döntési javaslatot terjeszt fel a BM részére.

1. **Döntéshozatal és kiértesítés**

A beérkezett pályázatok támogatásáról, a Bizottság javaslata alapján a BM dönt. A TEF a nyertes pályázók listáját, a megítélt támogatási összegeket, a támogatás célját a döntést követően a TEF [www.tef.gov.hu](http://www.tef.gov.hu) internetes honlapján közzéteszi, ezt követően az EPER-ben tájékoztatja a pályázókat a pályázat eredményéről, valamint a Támogatói okirat kibocsátásához benyújtandó dokumentumok köréről és a benyújtás határidejéről.

Az értesítés tartalmazza a támogatási döntést, a támogatás feltételekhez kötése vagy elutasítása esetén annak indokait, a Támogatói okirat kiadására a BM által megállapított ésszerű határidőre utalást és a kifogás benyújtásának lehetőségét és módját.

Elutasítás esetén az értesítésnek tartalmaznia kell az elutasítás részletes indokait.

A Pályázatokkal kapcsolatos Döntés a Kormány (<http://www.kormany.hu>) és a TEF honlapján (<https://tef.gov.hu/>) kerül közzétételre.

A Döntés ellen jogorvoslati kérelem benyújtásának helye nincs. A Döntésről szóló értesítés tartalmazza a Támogatói okirat feltételeit és az ahhoz szükséges dokumentumok beküldési határidejét, módját.

**Érvényét veszíti a Döntés, ha**

* a Támogatói okirat a Döntésről szóló értesítésben megjelölt határidőtől számított további 30 (harminc) napon belül a Kedvezményezett mulasztásából, vagy neki felróható egyéb okból nem adható ki,
* a Kedvezményezett a Pályázatban vagy az ahhoz csatolt iratokban szándékosan valótlan adatot közölt, vagy valamely jelentős tényt, körülményt elhallgatott, feltéve, hogy a valós adatok, tények, körülmények ismeretében a Pályázat nem került volna támogatásra.

**Nem részesülhet támogatásban az a pályázó, amely**

* a Pályázati felhívás alapján nem tartozik a pályázók (jogosultak) körébe;
* a Pályázati felhívásban megjelölt benyújtási határidőn túl nyújtotta be a pályázatát;
* esetében az igényelt támogatás összege meghaladja a maximálisan igényelhető mértéket, vagy olyan pályázatot kíván megvalósítani, amelynek tartalma a Pályázati felhívásban megfogalmazott célokkal nincs összhangban;
* nem felel meg az Áht. 48/B. § és az 50. § (1) bekezdése szerinti követelményeknek;
* adósságrendezési eljárás alatt áll;
* a Támogatói okirat kibocsátásának feltételeként meghatározott nyilatkozatokat (Ávr. 75. § (2)-(3) bekezdés) nem teszi meg, dokumentumokat nem nyújtja be, vagy a megtett nyilatkozatát visszavonja;
* a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett;
* az Európai Bizottság költségvetési támogatásból való kizáró vagy eltiltó határozatának hatálya alatt áll, vagy
* az Áht. 50. § (4) bekezdése szerinti köztartozása van, kivéve ha arra az adóhatóság fizetési könnyítést engedélyezett;
* a benyújtási határidőig rendelkezik korábban elnyert 2020-2023. évi zenei támogatás esetében fennálló, 100 000 Ft-ot meghaladó visszafizetési kötelezettséggel.
1. **Támogatói okirat kiadása**

A TEF a nyertes pályázó részére Támogatói okiratot bocsát ki, amennyiben minden dokumentum, a támogatási döntés közzétételétől számított legkésőbb 30 (harminc) napon belül hiánytalanul és hibátlanul rendelkezésre áll. A támogatási döntés érvényét veszíti, ha lekésőbb **2025. október 30.** napjáig a pályázó hibájából nem jön létre a támogatási jogviszony. A Támogatói okirat kiállításával kapcsolatos információkat az útmutató 7-8-9. pontja tartalmazza.

1. **A Támogatás folyósítása**

A Támogatás folyósításával kapcsolatos szabályokat a részletes Pályázati útmutató 10. pontja tartalmazza. A Támogatással összefüggésben a TEF legkésőbb **2025. október 30. napjáig** adhat ki Támogatói okiratot a döntés szerinti Kedvezményezettek részére.

A TEF a Támogatás összegét a Támogatói okirat közlését és a folyósítási feltételek teljesülését követő 30 (harminc) napon belül, de legkésőbb **2025. október 30. napjáig** egy összegben 100% előleg formájában átutalja a Kedvezményezettnek.

A támogatás kifizetésének feltételeit, a szakmai és pénzügyi beszámoló benyújtásának határidejét és tartalmi követelményeit a Támogatói okirat, az ÁSZF és az útmutató tartalmazza. A támogatás kifizetésének feltétele a köztartozásmentesség igazolása.

**A támogatás folyósítása a nyertes pályázó pénzintézeténél vagy a Magyar Államkincstárnál (a továbbiakban: Kincstár) vezetett fizetési számlára, banki átutalással történik.**

A központi költségvetési szerv formájában működő nyertes pályázó esetén a támogatás biztosítása előirányzat-átcsoportosítással történik.

A roma nemzetiségi önkormányzatoknak az alábbi kötelezettségeiknek a nemzetiségi törvényben meghatározott határidőig eleget kell tenniük, ellenkező esetben részükre a támogatás nem folyósítható:

* Kincstárhoz benyújtották az előző évi költségvetési beszámolójukat, valamint
* az illetékes kormányhivatalhoz benyújtották a 2025. évi költségvetésüket, és
* az illetékes kormányhivatalhoz benyújtották az előző évi zárszámadásukat.
1. **Nyilvánosság**

A nyertes pályázó vállalja, hogy a támogatott pályázat megvalósítása során kommunikációjában, kapcsolódó kiadványaiban, rendezvényein a **BM**, valamint a **TEF** megnevezését és hivatalos grafikai logóját megjeleníti.

A Kedvezményezett vállalja, hogy a Pályázat megvalósítása, tevékenységei során, kommunikációjában, kapcsolódó kiadványaiban (meghívók, plakátok, szórólapok, sajtómegjelenések) a BM, valamint a TEF nevét és hivatalos grafikai logóját megjeleníti.

A pályázattal kapcsolatosan kezelt személyazonosításra alkalmatlan adatok és a pályázatra vonatkozó adatok esetében a nyertes pályázó által szolgáltatott adatok statisztikai célra felhasználhatóak, közzétehetőek és továbbíthatóak.

A BM adatkezelési tájékoztatója a Magyarország Kormánya - Adatkezelési tájékoztató (kormany.hu) oldalon érhető el.

A nyertes pályázó a program megvalósítása, tevékenységei során, **a programról tájékoztató táblát köteles kihelyezni a program helyszínén** a Pályázati kiírás mellékletét (6. számú melléklet) képező tájékoztató sablonnak megfelelően. A közzétett fotón, videón látszania kell, hogy a kötelező tájékoztató tábla kifüggesztésre került.

A Tájékoztató tábla kötelező formai előírása: minimum 40 cm x 30 cm (A3 méret) tábla, anyaga lehet papír, tábla, molino stb.

1. **A Támogatás elszámolásának és ellenőrzésének szabályai**

A Támogatás elszámolásának és ellenőrzésének részletes szabályait a Pályázati útmutató tartalmazza. A Kedvezményezett a Támogatás felhasználásáról a Támogatói okiratban, az Általános Szerződési Feltételekben (a továbbiakban: ÁSZF) foglaltak szerint köteles számot adni szakmai beszámoló és pénzügyi elszámolás formájában (a továbbiakban együtt: **Beszámoló**). A szakmai beszámoló a támogatott tevékenység megvalósulását mutatja be. A Beszámoló benyújtásának határideje megvalósítási időszak utolsó napját követő 60. nap, de legkésőbb **2026. augusztus 31.**

A Beszámolót az EPER rendszerben szükséges rögzíteni, majd a keletkezett számlaösszesítőt és a számlaösszesítőn benyújtásra megjelölt tételek bizonylatait a Kedvezményezettnek postai úton kell benyújtania a TEF részére az útmutató 13.a. pontjában foglaltak szerint. A Beszámoló elbírálása során a TEF a következő döntéseket hozhatja:

* elfogadja,
* részben elfogadja,
* elutasítja.

A Támogatói okiratban foglaltak végrehajtásának és a vállalt kötelezettségek teljesítésének ellenőrzését elsősorban a TEF végzi. A Kedvezményezettnek a Támogatás felhasználásával kapcsolatosan ellenőrzés-tűrési és adatszolgáltatási kötelezettsége van.

A Támogatás felett a Kedvezményezett rendelkezik, és felelős annak jogszerű felhasználásáért. A Kedvezményezett a Támogatás felhasználásáról elkülönített, naprakész nyilvántartást vezet.

Amennyiben az elszámolás ellenőrzése során a támogatás jogosulatlan felhasználása kerül megállapításra, illetve a nyertes pályázó részére biztosított támogatásból fel nem használt összeg marad vissza a nyertes pályázónka visszafizetési kötelezettsége keletkezik, melynek szabályait az ÁSZF IX. fejezete rögzíti.

1. **Jogorvoslati lehetőség**

Az Ávr. 102/D. § (1) bekezdését a kizárólag hazai forrás terhére finanszírozott, pályázati úton biztosított támogatás esetén a költségvetési támogatás államháztartáson kívüli igénylője vagy kedvezményezettje tekintetében kell alkalmazni, így kifogás benyújtására államháztartáson belüli szervezetnek nincs lehetősége.

Ajogorvoslati lehetőséget és annak szabályait a részletes Pályázati útmutató tartalmazza.Az államháztartáson kívüli pályázó a TEF-nél kifogást nyújthat be, ha a pályázati eljárásra, a döntés meghozatalára, a Támogatói okirat kiadására, a Támogatás folyósítására, visszakövetelésére vonatkozó eljárás jogszabálysértő, illetve ha a Pályázati kiírásban vagy a Támogatói okiratban foglaltakba ütközik.

1. **További információk**

A Támogatás igénylésének, igénybevételének és elszámolásának részletes szabályait, a folyamatban részt vevő szervezetek eljárási határidőit a részletes Pályázati útmutató tartalmazza.

A Pályázati csomag dokumentumai egységes és megbonthatatlan egészet alkotnak, így az azokban megfogalmazottak összessége határozza meg jelen Pályázati kiírás részletes előírásait, keretrendszerét, feltételeit és szabályait.

A Pályázati csomag dokumentumai letölthetők a BM honlapjáról ([https://kormany.hu](https://kormany.hu/)), a TEF honlapjáról ([https://tef.gov.hu](https://tef.gov.hu/)).

**A Pályázati csomag dokumentumai:**

* Pályázati kiírás
* Pályázati útmutató
* Általános Szerződési Feltételek

**Mellékletek:**

* 1. számú melléklet – A nyertes pályázó nyilatkozata
* 2. számú melléklet – A nyertes pályázó nyilatkozata a nemzeti vagyonról szóló 2011. évi CXCVI. törvény szerinti átlátható szervezet fogalmára vonatkozó feltételeknek való megfelelőségről
* 3. számú melléklet – Felhatalmazó levél
* 4. számú melléklet – Antikorrupciós nyilatkozat
* 5. számú melléklet - Kedvezményezett nyilatkozata a TEF részére három éven belül benyújtott dokumentumokról
* 6. számú melléklet – Tájékoztató sablon nyilvánosság biztosításához, hivatalos grafikai logók (word)
* 7. számú melléklet – Lemondó nyilatkozat
* 8. számú melléklet – Összeférhetetlenségi nyilatkozat
* 9. számú melléklet – Árajánlat sablon

A Pályázattal kapcsolatos további információkat a TEF Támogatásirányítási Főosztálya biztosít a palyazat@tef.gov.hu e-mail címen keresztül és az alábbi elérhetőségeken.

|  |  |  |
| --- | --- | --- |
| Név | Telefon | Elérhetőség |
| Arndorfer Teréz | 06-1-896-9531 | palyazat@tef.gov.hu |
| Horváth Rudolf Viktor | 06-1-896-9510 | palyazat@tef.gov.hu |
| Pinkóczi Roland | 06-1-896-9521 | palyazat@tef.gov.hu |
| Rózsa Tekla | 06-1-896-9503 | palyazat@tef.gov.hu |

1. <https://nyilvantarto.hu/hu/statisztikak?stat=kozerdeku> [↑](#footnote-ref-2)